སྔ་དུས་ཀྱང་ཐུབ་ཆོས་ལར་ཞེན་གྱིས་རང་རེའི་ལེགས་ཆ་ཡོད་ཚད་ཀྱི་ཁུངས་རྒྱ་གར་ལ་གཏུགས་ཚེ་འགངས་གཙིགས་འཕར་ལྡབ་སྟེར་བའི་ཅོལ་པོའི་ལས་དེས་ཞང་བོད་ས་སྐྱེས་རྡོ་སྐྱེས་ཀྱི་ཆོས་རིག་རྣལ་མ་དག་ཀྱང་ནལ་དྭའི་ཚད་དུ་བཏང་ཞིང༌།མི་རིགས་རང་གི་བྱུང་རབས་ཀྱི་ཁ་ཕྱོགས་ཀྱང་བསྒྱུར་ཏེ།སངས་པོ་ཆུ་ལྕམ་ནས་སྤྲེལ་སྲིན་དང་ཡ་བླ་བདལ་དྲུག་ནས་སྐྱ་བསེང་ཤཱཀྱ་ཅི་རིགས་སུ་བཅོས་ཤུལ་ལྷོའི་རྒྱ་གཤོངས་ནས་སྒང་པ་བོད་ལ་རྒྱུ་བའི་གྱེན་འགྲོ་ཆུ་བོའི་གསོབ་གཏམ་ཡང་ཐལ།ད་དུང་ཡབ་གནམ་རིའི་དུས་སུ་ལན་ཚྭའང་མི་ཤེས་པར་སྐད་པའི་མི་རིགས་ཤིག་གློ་བུར་དུ་སྲས་སྲོང་བཙན་སྐབས་ཆོས་སྲིད་རིག་གནས་ཕུན་སུམ་ཚོགས་པར་གྱུར་རབས་སོགས་ཀྱི་ཁོག་དབུབས་པའི་དཔེ་ཚོགས་ཀྱང་ཇི་སྙེད་ཅིག་བརྩམས།